
A fekete pedagógia megjelenési formái, szinterei, résztvevői és következményei közti összefüggések vizsgálata

Bevezetés
Az a mondás, hogy jó nem létezhet rossz nélkül a pedagógiára is igaz. Ahol nevelésről, pedagógiáról beszélhetünk ott a jó és a rossz oldala egyaránt felütötte a fejét, mind az oktatásban, mind a családokban. Kutatásunk célkitűzése az általános és a középiskolai, valamint a sportegyesületekben levő fekete pedagógia jelenlétének a feltérképezése a testnevelő tanár - diák, valamint az edző – sportoló közötti interakciók közben.
Anyag és módszer
Egy általunk készített kérdőívet, amely főként a fekete pedagógia megjelenési formáira, a résztvevőkre, az esetek okaira és a következményeire fókuszált, 125 fő online formában töltötte ki. A kérdések között direkt, indirekt, zárt és félig zárt kérdések egyaránt helyet kaptak, valamint egyes válaszokat 1-5-ig terjedő Likert-skálán kellett megadni. Az általunk alkotott kategóriák között összefüggéseket kerestünk, majd az így felszínre került adatokat részben SPSS statisztikai program segítségével elemeztük.
Eredmények
A fekete pedagógia helyszíneivel kapcsolatban megállapítható, hogy a testnevelés órákon gyakrabban jelentkezett, mint az egyesületekben. Az esetekben szereplő tanárok és edzők többsége 41 és 50 éves kor közé sorolható. A csoportosításokból való választási lehetőségek alapján kiderült, hogy a kitöltők közül legtöbben a megalázás áldozatául estek. Emellett többségében vannak azon esetek, melyekben az elszenvedői eltűrték, akár a rendszeres megalázást, mint azok, ahol külső segítséget igénybe véve, vagy egyéb körülmények következtében váltottak volna iskolát, sportot vagy egyesületet. Meg kell jegyeznünk, hogy a kitöltők között olyanok is voltak, akik nem tudtak felidézni egyetlen fekete pedagógiához köthető eseményt sem (35,2%).
Összegzés
A válaszadók által felidézett sérelmek annak ellenére, hogy a kitöltők inkább megrázóan élték meg annak elszenvedésekor, döntően nem befolyásolták a pályaválasztásukat, adott iskolához, egyesülethez való viszonyulásukat. A fekete pedagógia minden szintéren való jelenlétének beigazolása indokolja a még pontosabb információk gyűjtése érdekében, hogy az egyes színterek és módszerek külön-külön kutatás tárgyává váljanak. A kutatásból szerezett egyéb, a hipotéziseinktől független információk, érdekességek további hozzájuk kapcsolódó lehetséges elemzések alapjául szolgálhatnak.

